**Dragi moji mladi novinarji!**

Glede na to, da je bil prejšnji teden ponedeljek praznični dan, ste kot pravi novinarji imeli tako imenovani kratek dopust. Ta teden pa je pred vami spet nova naloga.

V tednu, ki je pred nami, obeležujemo tudi **Dan Zemlje.** To  je letni dogodek, ki se praznuje 22. aprila, ko se odvijajo dogodki za osveščanje glede varovanja okolja na [Zemlji](https://sl.wikipedia.org/wiki/Zemlja). Praznovanje se je prvič organiziralo 1970. leta in ga zdaj koordinira globalna mreža Dneva Zemlje. Dogodek vsakoletno praznujejo v več kot 192 državah.

Učiteljica Zdenka vam je posredovala tudi navodila za ogled dokumentarnega filma **Žejni svet,** ob katerem se boste zagotovo precej zamislili. Pa tudi sicer, če malo povežemo dogodke, ki smo jim priča v zadnjem času (požari v Avstraliji ob začetku leta, coronavirus, suša, pozebe …), nam ti dajejo občutek, kot da je planet Zemlja zelo jezna na svoje prebivalstvo.

Zato vam za ta teden dajem nalogo, da predstavite svoje razmišljanje v povezavi z varovanjem okolja, da s svojim zapisom pripomorete k osveščanju ljudi. Na izbiro imate več možnosti:

* svoje razmišljanje lahko povežete z ogledom dokumentarnega filma Žejni svet,
* predstavite lahko svoje predloge, kaj bi moralo človeštvo storiti za varovanje okolja,
* razmišljate lahko o aktualnih dogodkih in kako jih vi zaznavate – je res Zemlja postala jezna na svoje prebivalce?,
* lahko se odpravite na sprehod, s telefonom poslikate odvržene smeti ali celo kakšno divjo odlagališče smeti in napišete prispevek o videnem,
* ali pa nekaj po vašem navdihu …

Dejan, glede na to, da ti veliko časa preživiš v naravi, verjamem, da boš tudi ti našel kaj zanimivega za svoj zapis. Pri pisanju si lahko pomagaš z zapisanimi navodili, lahko pa zapišeš kaj po svoje:

* kaj tebi pomeni narava,
* zakaj si rad v naravi,
* kako ljudje škodujemo naravi in kako bi jo morali varovati …

**Vaše prispevke mi pošljite do srede, 22. aprila, ko praznujemo Dan Zemlje.**

Želim vam uspešno delo, kreativne ideje in seveda, ostanite zdravi!

Vaša učiteljica Breda Kerčmar